Platform Anti-Bush

Towards a Peoples’Forum Against AGOA Conditions

1. Nu opoz tu kondisyon ek kondisyonalite, seki okler e seki maske, dan Africa Growth and Opportuny Act akoz zot amenn nu direkteman ver plis lamizer ek plis inegalite sosyal. Zot osi atak drwa sosyal ek ekonomik, osi byen ki drwa imin an zeneral. AGOA osi reprezant enn menas direk pu suvrennte Moris. AGOA enn menas anti-demoratik konstan lor politik etranze Moris. Nu denons Guvernman Moris akoz li finn pliye divan sa bann kondisyon la. Nu kondann AGOA akoz li ofer biznessmenn Afrikin lavantaz pu zot komers dan USA lor bann tel kondisyon

2. Nu tuzur mintenir nu konviksyon ki “Losean Indyen Zone de Paix”, li posib. Alor nu demand demilitarizasyon Diego Garcia apartir asterla-mem, reparasyon pu lepep Chagosyen, fermtir baz, ek re-inifikasyon Moris an-antye.

3. Nu opoz polisi US lor kestyon bombardman Irak, enn polisi ki maske komersan Amerikin so laswaf pu petrol Mwayen Oryan.

4. Nu revolte kont lefet ki USA pe persiste finans ek arm Leta Israel, so zandarm ki pe kontinye defye rezolisyon Nasyon Zini.

5. Nu denons Leta USA pu so refi pu ratifye Konvansyon Nasyon Zini lor Drwa Ekonomik, Sosyal ek Kiltirel e pu so refi siyn trete ki permet Nasyon Zini monitor so respe pu Konvansyon UN lor Drwa Sivil ek Politik. Nu osi denons Guvernman Amerikin pu so refi ratifye laplipar konvansyon ILO. Nu denons so refi ratifye Deklarasyon Nasyon Zini lor Drwa Zanfan. Nu kondann Lamerik pu so refi pu ader a Tribinal Internasyonal Kriminel, e pu so sabotaz Tribinal la kan li fors pei rant dan trete bilateral pu pa livre bann militer Amerikin a Tribinal kan zot wannted pu Krim Deger. Nu pran not ki Leta Zini li sel pei dan lemond ki finn truve kupab de “terorism”; sa ti pu so akt terorism kont Nicaragua. Nu kondann lefet ki USA ena rekur a penndemor, e an partikilye nu truv inakseptab so pratik exekit dimunn kupab ofans ki ti komet kan zot ti ankor miner, ek exekit dimunn ki sufer maladi mantal. Nu osi dimann larg M. Abu Jamal Mumia, zurnalis inosan ki lor ‘kulwar lamor’.

6. Nu opoz USA pu so rol divan-divan pu inpoz globalizasyon aktyel, atraver so lafors militer e so kontrol institisyon Washington, setadir, FMI, Labank Mondyal, ek atraver so dominasyon WTO ki li rule dan lintere so kapitalis.

7. Nu opoz USA pu so sabotaz Konferans Nasyon Zini kont Rasis (Durban 2001) e so refi negosye reparasyon pu ditor ki esklavaz finn fer.

8. Nu alarme e nu ankoler ki USA, kot konpayni prive prodir enn kar tu gaz “lefe deser” dan lemond, refiz siyn Lakor Kyoto lor kestyon ralantisman prodiksyon gaz karbonn e ralantisman resofman bul later.

9. Nu opoz USA pu so travay kontinyel pu ronz suvrennte lezot pei.

10. Nu opoz USA pu so travay kontinyel pu ronz demokrasi, pa zis dan Leta Zini, pe partu.

Alor, pu tu sa bann rezon-la, nu sutenir sa lapel ver enn Peoples’ Forum, e nu pu rezwenn dan lamars.

Kondisyon dan Africa Growth and Opportunity Act
1. The Africa Growth and Opportunity Act (AGOA) ofer lavantaz a biznessmen depi pei Lafrik kuma Moris pu zot komers, lor kondisyon ki parti politik opuvwar dan sa pei la angaz Leta sa pei la pu swiv politik ki konform a sekirite Leta Zini. Sa li kumsa, malgre nenport ki program politik lor lekel enn guvernman finn eli. Li osi malgre lefet ki serten angazman riske ireversib. E lor la, se Prezidan Leta Zini ki deside sipa u finn konform ubyen non a sa kondisyon la. E, anplis, sa kondisyon la li pa resiprok.

2. AGOA ofer lavantaz dan komers pu biznesmenn dan pei Lafrik lor kondisyon ki parti politik opuvwar dan sa pei la angaz Leta dan sa pei la sutenir politik etranzer Leta Zini. Sa osi, li malgre nenport ki program lor lekel enn parti politik finn eli. Prezidan Leta Zini ki deside sipa u finn konform ubyen non a sa kondisyon la. E, anplis, sa kondisyon la li pa resiprok.

3. AGOA ofer lavantaz dan komers pu konpayni dan pei Afrikin kot parti politik opuvwar oriyant lekonomi sa pei-la ver plis privatizasyon. Prezidan Leta Zini deside sipa u an konformite ubyen non.

a) AGOA ofers lavantaz pu bann biznes dan pei Lafrik lor kondisyon ki parti politik opuvwar laba rant dan enn prosesis pu fer ledikasyon deplizanpli “pli prive” e deplizanpli “pli peyan”.

b) AGOA ofers lavantaz pu bann biznes dan pei Lafrik lor kondisyon ki parti politik o-puvwar laba finn rant dan enn prosesis pu fer lopital, dispansser e tu lezot servis lasante peyan.

c) AGOA ofer lavantaz pu bann biznes dan pei Lafrik lor kondisyon ki parti politik o-puvwar dan sa pei laba anklans prosesis privatizasyon dilo.

d) AGOA ofer lavantaz pu bann biznes dan pei Lafrik lor kondisyon ki parti politik o-puvwar dan sa pei laba anklans prosesis privatiz lapos, telekom e tu lezot prodiksyon e tu lezot servis dan pei.

4. AGOA ofer konpayni Morisyen lavantaz pu zot komers travers ladwann Amerikin, lor kondisyon ki guvernman Moris finn anklans prosedir pu tir sibsid lor manze. Sa kondisyon la inklir ki guvernman bizin tir sibsid lor prodiksyon agrikol, mem prodiksyon manze. Bizin osi tir sibsid lor marketing board, lapes, dile, prodiksyon lavyann. Bizin osi tir sibsid lor medsinn. Sa aplik osi pu sibsid lor dilo pu dimunn mizer. Li osi ule dir ki sibsid lor “import substitution” bizin tire. Mem sibsid lor prodiksyon pu exportasyon li bizin aboli. Tu sa bann kondisyon lor tir sibsid, zot napa resiprok, alor Leta Zini kontinye met sibsid lor so agrikiltir atraver pey fermye pu napa plante ni fer lelvaz. Prezidan Leta Zini deside sipa Moris pe respekte sa kondisyon la.

5.  AGOA ofer Konpayni Morisyen lavantaz pu zot komers lor kondisyon ki guvernman organiz Leta pu ki tu lalwa ek tu regleman donn konpayni etranze e patron etranze mem tretman e mem lavantaz ki enn Morisyen.

6. AGOA ofer konpayni Morisyen serten lavantaz kot so ladwann lor kondisyon ki later dan Moris li la pu etranze aste.

7. AGOA ofer Konpayni Moris akse pli fasil dan so marse lor kondisyon ki kapital kapav exporte fasilman depi Moris. Sa ule dir ki gayn fermtir lizinn isi, e seki zot apel “delokalizasyon”.

8. AGOA ofer akse a marse Amerikin lor kondisyon ki matyer brit sorti Leta Zini swa enn lot pei Lafrik.

9. AGOA ofer akse a marse Amerikin a pei ki byen, byen mizer. Sa azir kuma enn innsenntiv pu kapitalis ek Guvernman gard pei la pov. Sa sertifika povrete-la, li furni par Prezidan USA.

10. AGOA permet Prezidan USA mem al ziska dekret enn pei ki pa “pov” dapre lalwa AGOA kuma enn pei “pov” si li anvi favoriz so kapitalis. Li enn puvwar diskresyoner ki donn Bush buku puvwar.

11. AGOA dir ki Ladwann Amerikin kapav uver-ferme inilateralman.

12. AGOA dir ki Moris bizin aksepte ki ofisye ladwann Amerikin vinn andan dan nu ladwann isi pu fer inspeksyon. Sa li pa resiprok.

13. AGOA ena enn lot kondisyon ki enn pei ki anvi sa faver pu so biznesmenn bizin sumet a enn “rapor anyel” par Prezidan Lamerik lor so politik.

14. AGOA ena enn kondisyon ki ena enn forum enn fwa par 2 an kot Prezidan Lamerik zwenn sef deta Afrikin.

15. AGOA ena enn kondisyon ki Leta Zini deside kot AGOA zwenn.

16. AGOA ena enn kondisyon ki Guvernman bizin anklans prosedir pu tir kontrol pri ziska pena ditu.

17. AGOA dir ki lalist pei ki dan Agoa li definir inilateralman par USA.

18. AGOA an som vedir aksepte inilateralism USA.

19. AGOA ena kondisyon se USA tusel ki deside kan ena enn antors par enn pei a kondisyon dan AGOA.

20. AGOA ena kondisyon ki Moris, an gro, aksepte ki li perdi so prop suvrennte, antot, lor kestyon politik etranzer, politik ekonomik, politik lor servis sosyal, politik lor sekirite, ki li sekirite alimanter ubyen sekirite fizik.

